Ministerstvo školstva Slovenskej republiky
Metodické usmernenie č. 24/2006-R

 Metodické usmernenie č. 24/2006-R 
z 28. novembra 2006
 k zavedeniu jednotného postupu škôl, školských zariadení a vysokých škôl pri vzniku registrovaného školského úrazu a pri evidencii nebezpečných udalostí
Gestorský útvar: osobný úrad tel.: 02/5937-4391
č. CD 2006 - 17759/ 41678 -1:14
Ministerstvo školstva Slovenskej republiky podľa § 17 zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov, za účelom zavedenia jednotného postupu škôl, školských zariadení a vysokých škôl pri vzniku registrovaného školského úrazu a pri evidencii nebezpečných udalostí vydáva toto metodické usmernenie:
Čl. 1 
Školský úraz 

(1) Registrovaný školský úraz je poškodenie zdravia (ďalej len úraz) dieťaťa, žiaka alebo študenta (ďalej len „ žiak“) ak sa stal
a) pri výchovno-vzdelávacej činnosti na základných školách, základných umeleckých školách, stredných školách, špeciálnych školách, školských zariadeniach a vysokých školách ( ďalej len „škola“) alebo nepovinnej činnosti organizovaných školou alebo v priamej súvislosti s ňou,

b) pri činnostiach, ktoré nie sú uvedené v písmene a)  ak ich žiak vykonal na príkaz alebo so súhlasom učiteľa alebo povereného zamestnanca školy.
(2) Registrovaný školský úraz
) je úraz, ktorý je dôvodom neprítomnosti žiaka v škole na základe stanoviska ošetrujúceho lekára trvajúcej viac ako tri dni alebo smrť žiaka.
(3) Škola spisuje záznam o registrovanom školskom úraze
) najneskôr do štyroch dní po oznámení vzniku registrovaného školského úrazu. Ak sa jedná o neplnoletého žiaka, k jeho spísaniu sa prizve zákonný zástupca žiaka.

(4) Registrovaným školským úrazom nie je úraz žiaka, ktorý sa stal pri praktickom vyučovaní, odbornej praxi vykonávanej u fyzickej alebo právnickej osoby na základe dohody, brigády alebo inej činnosti. Takýto úraz sa považuje za registrovaný pracovný úraz.
)
(5) Neregistrovaný školský úraz je úraz, ktorý je dôvodom neprítomnosti žiaka v škole na základe stanoviska ošetrujúceho lekára trvajúcej menej ako štyri dni, poprípade ak aj nedôjde k neprítomnosti žiaka v škole, ale dôjde k poškodeniu jeho zdravia úrazom.
(6) Vyšetrením úrazu sa rozumie zistenie všetkých okolností a príčin vzniku úrazu, miesta úrazu, svedkov úrazu, zadokumentovania miesta úrazu ak ide o závažný úraz, uvedenia mena a priezviska pedagogického zamestnanca, ktorý vykonával dozor v čase vzniku úrazu, poprípade mena a priezviska zamestnanca, ktorý dal žiakovi pokyn na činnosť, ktorá viedla k vzniku úrazu.
(7) Škola je povinná vnútorným predpisom určiť, komu a akým spôsobom sa oznamuje vznik úrazu a nebezpečnej udalosti.
Čl. 2 
Evidencia neregistrovaných školských úrazov
(1) Školy vedú evidenciu neregistrovaných školských úrazov.
(2) Evidencia obsahuje meno, priezvisko, dátum narodenia žiaka, ktorý utrpel úraz, deň, hodinu, mesiac a rok vzniku úrazu, miesto, kde došlo k úrazu, spôsob ako k úrazu došlo, charakter úrazu, svedkov úrazu a meno a priezvisko pedagogického zamestnanca, ktorý vykonával dozor v čase vzniku úrazu, dátum zapísania úrazu do evidencie neregistrovaných úrazov. 
(3) Údaje z evidencie sa využívajú pri spisovaní záznamu o registrovanom školskom úraze a v prípade, ak sa následky úrazu prejavia neskôr.
Čl. 3 
Spisovanie záznamu o registrovanom školskom úraze
(1) Záznam o registrovanom školskom úraze spisuje pedagogický zamestnanec, ktorý vykonával dozor v čase vzniku úrazu, ak to nie je možné, potom triedny učiteľ žiaka, poprípade  iný  zamestnanec poverený  riaditeľom školy a dekanom vysokej školy. 
(2) Škola vyšetrí každý úraz, ktorý sa stane žiakovi pri činnostiach uvedených v článku 1, zistí, či spĺňa charakter a požiadavky registrovaného školského úrazu a postupuje podľa článku 1 tohto metodického usmernenia. Zároveň zistí príčinu úrazu, kto úraz zavinil, okolnosti jeho vzniku, prijme a vykoná potrebné opatrenia, aby sa zabránilo opakovaniu podobného úrazu.
Čl. 4 
Predkladanie výkazu o úrazovosti žiakov a študentov za školský rok
(1) Školy vypracovávajú prehľady o registrovaných školských úrazoch
)za uplynulý školský rok a zasielajú ich do konca júna nasledujúceho roku orgánom územnej samosprávy. Orgány územnej samosprávy ich zasielajú sumárnym výkazom príslušnému krajskému školskému úradu najneskôr do piateho júla nasledujúceho roku. Krajský školský úrad zasiela vypracovaný sumárny výkaz o registrovaných školských úrazoch Ústavu informácii a prognóz školstva do konca júla nasledujúceho roku.
(2) Vysoké školy vypracovávajú prehľady o registrovaných školských úrazoch za uplynulý školský rok a zasielajú ich sumárnym výkazom Ústavu informácii a prognóz školstva najneskôr do konca júla nasledujúceho roku.
(3) Školy zasielajú oznam o registrovanom školskom úraze a podklady z jeho vyšetrovania Ministerstvu školstva SR len vtedy, ak u žiaka došlo k ťažkej ujme na zdraví
) alebo ak nastala smrť žiaka. Oznam o registrovanom školskom úraze a podklady z jeho vyšetrovania zasielajú školy Ministerstvu školstva SR do jedného mesiaca od spísania tohto úrazu.

Čl. 5 
Nebezpečná udalosť
(1) Nebezpečná udalosť je udalosť, pri ktorej bola ohrozená bezpečnosť alebo zdravie žiaka, ale nedošlo k poškodeniu jeho zdravia.

(2) Škola je povinná viesť evidenciu nebezpečných udalostí.

(3) Škola je povinná po oznámení nebezpečnej udalosti bezodkladne vykonať potrebné opatrenia, aby nedošlo k ďalšiemu ohrozeniu života a zdravia žiaka.
Čl. 6 
Úschova dokladov
Školy sú povinné uchovávať záznam o registrovanom školskom úraze päť rokov od vzniku tohto úrazu, rovnaká lehota platí aj pre evidenciu podľa čl. 2.

Čl. 7 
Zrušovacie ustanovenie
Zrušujú sa Pokyny Ministerstva školstva, mládeže a telesnej výchovy Slovenskej republiky z 20. mája 1988 č. 6000/1988 – 422 o školských úrazoch.

Čl. 8 
Účinnosť
Toto metodické usmernenie nadobúda účinnosť 1. decembra 2006.

�) § 17 ods. 4 zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov


�) Tlačivo – záznam o registrovanom školskom úraze, príloha č. 1


�) § 19 ods. 7 a 8 vyhlášky č. 80/1991 Zb. o stredných školách


� ) Tlačivo, ktoré tvorí prílohu č. 3 usmernenia „ Výkaz o úrazovosti žiakov a študentov za školský rok


� ) § 123 zákona č. 300/2005 Z. z. Trestný zákon

